كنظن قليل فينا لي كيحس أنه آمن فاليومي ديالو فالشارع المغربي ، وطبعا الأمر بالنسبة للإناث مضاعف عدة مرات حيث كتبقى هي الحلقة الأضعف فالشارع المغربي ، وهادشي راجع لمظاهر العنف والجريمة والكريساج لي ولات منتشارة وبزاف فالمدن المغربية ومابقاتش حكر على الأحياء الهامشية فقط ، بل الظاهرة نتاشرات حتى فالأحياء النقية ، والمناطق الصناعية والأحياء الإدارية ، وهادشي مكيعنيش أن المخزن مكاينش هو كاين ولكن مكافيش وغير مزود بآليات محاربة الجريمة ، وحتى القضاء مكيعاونوش فهادشي ، راه كتلقى بعض المرات بلي البوليس خرجوا ريتهم وهوما جاريين من ورا شي مجرم وخاطرو بحياتهم وملي كيشدوه وكيقدموه ، كتدوز ستة أشهر وكيلقاوه كيدور حداهم عاوتاني صح ملي كان وأكثر اجراما ، بحال الى سيفطوه يدوز النقاهة ويربي صحتو ويتريني ماشي سيفطوه يتعاقب ، هاد العملية كتخلي العديد من رجال الأمن كيحسوا بلاجدوى المجهود الكبير لي كيقوموا بيه حيث هوما لي فالواجهة ديال الخطر ، وحتى داك الحبس لي كيسيفطو ليه ماعقوبة ماوالو ، لعكس كيزيد بنادم اجرام ، وحتى ملي كيخرج الواحد من الحبس راه مكيلقى فين يمشي وفعدة حالات كيلقى الحبس حسن من الحرية لذا كيدير الجريمة وهو مامردوعش بالحبس ، يعني حتى الى تشد مكاين موشكيل حيث الحبس حسن من السيفيل وغي ديوه ، وشحال من واحد كيدير جرائم ديال إعتدائات مقودة بغية الذهاب الى الحبس ماشي على ود الجريمة فحد ذاتها . حقا خاصنا الأمن وخاصنا البوليس ولكن لي خاصنا كثر هو نظام قضائي صارم ونزيه ، ومايبقاش بنادم يدير المونتيف وتجي ختو من الإمارات تفاصل عليه ويدوز عام ويخرج ، وفهاد العام يدوزها ضارب سيرفيطات لاكوسط وكوبرى ، وكيضرب القس لي عمرو حلم بيه برا ، وتبقى الأم ديالو تحوش وتجيبليه ، شحال من واحد كيدير المونتيف حيث عارف أن الوكيل مكيرضش ختو الى مشات عندو ، أو عارف القاضي بملينات غادي ينقص مدة العقوبة ، وهادشي شفتو ماشي عاودوه ليا ، وأهم من هادشي خاص مؤسسات سجنية لي كتعاقب الفرد لأنه أضر بالمجتمع ، إعادة التأهيل والإدماج غير صالحة فعدة حالات ، كاين بنادم حثالة بوزبال فيروس غير قابل للتأهيل هادا خاصو أقصى العقوبات والأشغال الشاقة ويسيفطوه يجبد النقرة فالمناجم ديال الجنوب الشرقي ، حيث هادي هي الطريقة الوحيدة للإستفادة منو . المشكل الكبير فظاهرة الإجرام هو القضاء والسجن ، الأول لأنه كيعطي عقوبات خفيفة وحتى فحالة العود ، لذا كتلقى عندنا بنادم مدوز 11 مونتيف فالمتوسط وكثر ، حيث عمرو تعاقب مكنظنش أن أي واحد بصح تعاقب غادي يبغي يرجع فين تعاقب ، وأهم حاجة لي خاص تتصلح فالنظام السجني هي الزيارة تلغى ، هاد الزيارة لي كتخلي السجن عبارة عن فندق وماشي حبس ، راه لايعقل أن بوليسي يبقى يجري من ورا مجمرم حتى يسخف ويتشاير معاه بالجناوا وفاللخر ملي يشدو ويقدموا ، يعطيوه عقوبة قليلة ، أي واحد منا يكون فبلاصة البوليسي غادي يولي يعتابر أن الجري وراء مجرم والمغامرة بالحياة من أجل إلقاء القبض عليه مجرد هدر للطاقة ، حيث راه كيدير فيه خير ملي كيشدو ويسيفطو للحبس ، كيسيفطو غير فين يصحاح ويربي البادر والكتاف ويخرج أعتى مما دخل ، فهاد الموشكيل خاص كولشي يتاحد ومايتحطش اللوم على البوليس بوحدهم ، حيث الجزء الأكبر كيتحكلوا القضاء والمؤسسة السجنية وكذلك أسرة المجرم ، لي مكتنبذوش وبالعكس كتوفرليه أي حاجة فالحبس وكتفشوا وتضصروا على الحبس ، راه كاين شي حالات لي الأمهات خاص يتعاقبوا حتى هوما حيث ولادهم مجرمين مغتصبين قتالة حكارة شفارة ومع ذلك كيبيعو عليهم ذهبهم ويتسلفوا ويتكلفوا باش يجيبوليهم قفة الزيارة عامرة ، لي كتقام كثر من صالير الموظف ديال الحبس ، خاص الدولة تجمع راسها مع بوزبال حيث أنك تكون مواطن صالح ، وفنفس الوقت مكتحسش بالأمان فبلادك لي مكتعيش لا حرب أهلية لا والو ، فراه الأمر باعث على الأسى واليأس . 
حقا خاصنا الأمن وخاصنا البوليس ولكن لي خاصنا كثر هو نظام قضائي صارم ونزيه ، ومايبقاش بنادم يدير المونتيف وتجي ختو من الإمارات تفاصل عليه ويدوز عام ويخرج ، وفهاد العام يدوزها ضارب سيرفيطات لاكوسط وكوبرى ، وكيضرب القس لي عمرو حلم بيه برا